Broj: 711-I-951-M-43/21-03-17

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Ivice Hršaka, zamjenika gradonačelnika Grada Krapine,** za davanjem mišljenja Povjerenstva, na 128. sjednici, održanoj 28. svibnja 2021.g., daje sljedeće

**MIŠLJENJE**

**I. Na temelju članka 14. stavka 1. ZSSI-a, te članka 20. stavka 3. ZSSI-a u svezi s člankom 14. stavkom 1. ZSSI-a, dužnosnik Ivica Hršak, zamjenik gradonačelnika Grada Krapine, ne može za vrijeme obnašanja navedene dužnosti, kao ni u razdoblju od dvanaest mjeseci nakon prestanka njezina obnašanja, obavljati funkciju direktora trgovačkog društva Pekom d.o.o.**

**II. Ukazuje se dužnosniku Ivici Hršaku da nastalu situaciju obavljanja zabranjene funkcije iz točke I. ove izreke može razriješiti podnošenjem ostavke na funkciju direktora nadležnom organu trgovačkog društva.**

Obrazloženje

 U Povjerenstvu je 21. svibnja 2021. pod brojem 711-U-1866-M-43/21-01-3 zaprimljen zahtjev za mišljenjem dužnosnika Ivice Hršaka, zamjenika gradonačelnika Grada Krapine,povodom kojeg se vodi predmet broj M-43/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Ivica Hršak povodom obnašanja dužnosti zamjenika gradonačelnika Grada Krapine obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Sukladno članku 6. stavku 4. ZSSI-a nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes.

U navedenom zahtjevu dužnosnik navodi da je sukladno Konačnim rezultatima za gradonačelnika i zamjenika gradonačelnika Grada Krapine od 20. svibnja 2021., sljedeći dan 21. svibnja 2021. stupio na dužnost gradonačelnika Grada Krapine u mandatu 2017. – 2021. Nadalje navodi da je 2014. imenovan na funkciju direktora trgovačkog društva Pekom d.o.o. sa sjedištem u Krapini, čiji je osnivač trgovačko društvo Krakom d.o.o., a osnivač ovog društva su Grad Krapina s većinskim udjelom od 83,48% u temeljnom kapitalu, Općina Đurmanec s udjelom od 6,43%, Općina Jesenje s udjelom od 2,14%, Općina Petrovsko s udjelom od 3,69% te Općina Radoboj s udjelom od 4,26%.

Dužnosnik traži mišljenje Povjerenstva, imajući u vidu odredbu članka 14. stavka 1. ZSSI-a, predstavlja li obavljanje funkcije direktora navedenog trgovačkog društva za vrijeme obnašanja dužnosti zamjenika gradonačelnika Grada Krapine sukob interesa, odnosno je li isto suprotno načelima obnašanja javnih dužnosti. Dužnosnik napominje da trgovačko društvo Pekom d.o.o. ostvaruje prihode obavljanjem djelatnosti na tržištu i da nije korisnik proračunskih sredstava Grada Krapine niti da dobiva sredstva od svog osnivača te traži uputu u kojem roku je potrebno urediti ovu situaciju, ako obavljanje navedene funkcije predstavlja sukob interesa.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Čankom 20. stavkom 3. ZSSI-a, propisano je da obveze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Zabrana članstva u upravnim tijelima i nadzornim odborima trgovačkih društava propisana je beziznimno te obvezuje dužnosnika za vrijeme obnašanja javne dužnosti, ali i u razdoblju od 12 mjeseci od dana prestanka njezina obnašanja, neovisno o tome tko je osnivač trgovačkog društva te prima li ono sredstva od tijela javne vlasti, odnosno stupa li s njime u poslovni odnos.

Stoga dužnosnik Ivica Hršak, zamjenik gradonačelnika Grada Krapine, ne može za vrijeme, kao ni u razdoblju od dvanaest mjeseci nakon prestanka obnašanja navedene dužnosti, obavljati funkciju direktora trgovačkog društva Pekom d.o.o.

Odredbama ZSSI-a nije propisan rok u kojem je dužnosnik po stupanju na dužnost dužan razriješiti okolnosti istodobnog obavljanja funkcije direktora trgovačkog društva, odnosno urediti svoje privatne poslove kako bi se spriječio predvidljivi sukob interesa.

Stoga Povjerenstvo ukazuje da dužnosnik u najkraćem roku može razriješiti nastalu situaciju obavljanja funkcije direktora trgovačkog društva Pekom d.o.o. u kojoj se našao nakon stupanja na dužnost zamjenika gradonačelnika Grada Krapine, pri čemu se kao radnja kojom se to čini, sukladno članku 244.a Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), smatra podnošenje ostavke na funkciju direktora nadležnom organu trgovačkog društva, a do trenutka dok ga nadležno tijelo i formalno ne razriješi, ne smije primati plaću ili naknadu za obavljanje navedene funkcije.

Slijedom navedenog Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Ivica Hršak, putem e-mail adrese
2. Objava na internetskoj stranici Povjerenstva
3. Pismohrana